অর্থ দফতরের একাংশ জানাচ্ছেন, ন্যাপকিন করমুক্ত হওয়ায় বাজারে এর দাম কমার কথা। কিন্তু বাস্তবে বড় ব্র্যান্ডের তৈরি ন্যাপকিনের দাম কার্যত একই রয়েছে। উল্টে চাপে পড়ে গিয়েছেন ছো়ট উৎপাদকেরা। জিএসটি-কর্তাদের একাংশ জানান, প্যাড তৈরির জন্য কাঁচামাল হিসেবে কিনতে হয় তুলো, বিশেষ ধরনের কাপড়, প্লাস্টিক, ইলাস্টিক ইত্যাদি। কাঁচামাল কেনার সময় পাঁচ থেকে ১৮% হারে জিএসটি দিতে হচ্ছে উৎপাদকদের। কিন্তু সেই কর তাঁরা ‘ইনপুট ট্যাক্স ক্রেডিট’ হিসেবে সরকারের কাছ থেকে দাবি করতে পারছেন না। কারণ, উৎপাদিত সামগ্রী ন্যাপকিন এখন করমুক্ত। করমুক্ত কোনও পণ্যের উপরে আগের স্তরে দেওয়া জিএসটি দাবি করা যায় না। ফলে কাঁচামালের উপরে জিএসটি-র বোঝা চাপায় ছোট ছোট ব্যবসায়ীর পুঁজিতে টান পড়তে শুরু করেছে। গ্রামে গ্রামে যে-প্যাড আন্দোলন শুরু হয়েছে, এর পরিণামে তা ধাক্কা খেতে পারে বলে মনে করছেন অর্থ দফতরেরই একাংশ।